- Hindi News
- National
- एसकेएस हादसा, पुलिस कार्रवाई शिफ्ट इंचार्ज तक सिमटी, प्रबंधन पर आंच नहीं
एसकेएस हादसा, पुलिस कार्रवाई शिफ्ट इंचार्ज तक सिमटी, प्रबंधन पर आंच नहीं
धरसींवा सिलतरा स्थित एसकेएस इस्पात हादसे में इलेक्ट्रिशन की मौत के दूसरे दिन पुलिस की कार्रवाई शिफ्ट इंचार्ज तक सीमित रही। उसके खिलाफ सुरक्षा के इंतजाम उपलब्ध न कराने के आरोप में केस दर्ज किया गया है, लेकिन फैक्ट्री प्रबंधन तो दूर मैनेजर पर भी किसी तरह की कोई कार्रवाई नहीं की गई। पुलिस अफसरों का कहना है घटना के सभी पहलुओं पर जांच की जा रही है। उसके बाद ही आगे की कार्रवाई की जाएगी।
शनिवार को हादसे के बाद परिवार वालों ने फैक्ट्री प्रबंधन पर सुरक्षा के उपकरण उपलब्ध न कराने का आरोप लगाया था। उनका कहना था कि इलेक्ट्रिशियन को 30 फुट ऊंचाई पर चढ़ाकर काम कराया जा रहा था, लेकिन किसी तरह की सेफ्ट बेल्ट मुहैया नहीं करायी गई थी। सेफ्टी बेल्ट होने से यह हादसा नहीं होता। परिवार वालों के दबाव में ही पुलिस ने कार्रवाई की लेकिन उसमें भी खानापूर्ति की। रविवार तक इस हादसे में जिम्मेदार की गिरफ्तारी भी नहीं की गई थी। फैक्ट्री प्रबंधन ने हादसे के शिकार इलेक्ट्रिशियन गेंदराम के परिजनों को 3 लाख मुआवजा देने का आश्वासन दिया है। रविवार को जांजगीर चांपा में उसका अंतिम संस्कार कर दिया गया। गौरतलब है कि शनिवार को काम करते समय करंट का झटका लगने से गेंदराम साहू 30 फीट की ऊंचाई से गिर गया था। हादसे में उसे गंभीर चोट आई थी। डॉक्टरों ने इलाज के बाद मृत घोषित कर दिया।
ट्रांसफार्मर में विस्फोट, तीन झुलसे
गुढियारी के प्रकाश इंडस्ट्रीज में रविवार सुबह 10 बजे ट्रांसफार्मर में ब्लास्ट होने से तीन मजदूर झुलस गए। उसमें से एक ही हालत गंभीर है। तीनों को पचपेड़ी नाका के निजी अस्पताल में भर्ती कराया गया है। ब्लास्ट होने के कारण पूरी इलेक्ट्रिक सिस्टम ठप हो गया है। पुलिस ने बताया कि प्रकाश इंडस्ट्रीज में अश्वनी वर्मा दुर्ग, सोमनाथ मिश्रा भनपुरी और परमानंद लाल अहिवारा इलेक्ट्रीशियन का काम करते हैं। तीनों ट्रांसफार्मर को बना रहे थे। उसमें कुछ तकनीकी खराबी आ गई थी। अचानक जोरदार धमाका हुआ और ट्रांसफार्मर में आग लग गई। तीनों आग की चपेट में आ गए और चिल्लाते हुए इधर-उधर भागने लगे। वहां काम कर रहे मजदूर उनकी ओर दौड़े और आग बुझाया। उसके बाद तीनों को अस्पताल ले जाया गया। परमानंद की हालत गंभीर बनी हुई है। वह 60 फीसदी झुलस गया है। पुलिस ने फैक्ट्री प्रबंधन के खिलाफ केस दर्ज कर लिया है।
tgl_Latn sot_Latn hne_Deva hne_Deva hin_Deva hin_Deva bho_Deva hin_Deva